ممتهنو الاحتجاج صعاب وواعرين. اي حدث كيرجعوه مناسبة يخرجو للشارع. طريقة مقتل محسن فكري مول الحوت بالحسيمة ليلة الجمعة الماضية مطحون فكاميو الزبل ما يلقاوش بحالها. شي وحدين لقاوها مناسبة باش يحلمو يغيرو النظام كاع. المهم بعد مسيرات الغضب الشعبية الصادقة الي خرجو فيها لمغاربة نهار الاحد وكانو طبعا ممتهنو الاحتجاج حاضرين وهازين شعارات وحاولو يسطاو على بعضها٬ كالو نعاودو نخرجو الاحد المقبل. يعني بغاو يحييو عشرين فبراير. دارو نداء لمسيرة يوم الاحد فالرباط مع العشية فباب الاحد. الغريب فهاد النداء انه دار بالدارجة باش يمسو اكبر عدد من الناس. كالو بانهم يحتجو ضد الحكرة وباش “نقولو لدولة باراكا من لحكرة، و باش نطالبو يبان حق محسن و حقيقة جميع الجرائم لي ترتاكبات فحق المواطنين و باش نطالبو بنظام ديمقراطي كايضمن لأي مواطن حقو في العيش بكرامة”. شكون مولاها ما كالوش شكون منظمها ما عارفينش. بحالها بحال مسيرة ولد زروال فكازا هادي 
بحال مسيرة ولد زروال: ممتهنو لاحتجاج لقاو راحهم باغيين يخرجو الاحد عاود ثاني وسماوها مسيرة ضد الحكرة وكلبوها دارجة ومالينها ما معروفينش